“สี่มุมเมือง” ตลาด ผัก-ผลไม้ ยักษ์ใหญ่ของประเทศ
ตลาดสี่มุมเมือง ตลาดกลางค้าส่งสินค้าทางการเกษตร ที่ใหญ่เป็นอันดับต้นๆ ของประเทศ  ตลาดแห่งนี้เกิดขึ้นมาได้อย่างไร  ก่อตั้งขึ้นเมื่อไร แล้วใครเป็นเจ้าของ? ลงทุนแมนจะเล่าให้ฟัง
17 ก.ค. 2563

“สี่มุมเมือง” ตลาด ผัก-ผลไม้ ยักษ์ใหญ่ของประเทศ /โดย ลงทุนแมน
ตลาดสี่มุมเมือง ตลาดกลางค้าส่งสินค้าทางการเกษตร
ที่ใหญ่เป็นอันดับต้นๆ ของประเทศ
ตลาดแห่งนี้เกิดขึ้นมาได้อย่างไร 
ก่อตั้งขึ้นเมื่อไร แล้วใครเป็นเจ้าของ?
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
ย้อนกลับไปในปี พ.ศ. 2525
ตอนนั้น ประเทศไทยอยู่ในช่วงของแผนพัฒนาเศรษฐกิจและสังคมแห่งชาติ ฉบับที่ 5
ในแผนฉบับดังกล่าวกำหนดว่า
ต้องมีตลาดกลางค้าส่งสินค้าทางการเกษตรใน 4 ทิศชานเมืองกรุงเทพฯ
เพื่อให้เกษตรกรใกล้ๆ กรุงเทพฯ สามารถนำสินค้าเข้ามาขายด้วยตัวเอง
ลดจำนวนพ่อค้าคนกลาง ที่จากเดิมผูกขาดการขนส่งสินค้าจากเกษตรกรเข้าไปในกรุงเทพฯ
โดยหลักการ คือ ให้เอกชนเป็นผู้ดำเนินการ
แล้วมีกระทรวงพาณิชย์คอยสนับสนุน
หลังจากนั้นหนึ่งปี 
“ตลาดสี่มุมเมือง” ก็ถือกำเนิดขึ้น ในปี พ.ศ. 2526
ในฐานะตลาดกลางค้าส่งสินค้าเกษตรของชานเมืองฝั่งทิศเหนือของกรุงเทพฯ
ตั้งอยู่บนถนนพหลโยธิน อำเภอลำลูกกา จังหวัดปทุมธานี ตรงข้ามห้างเซียร์รังสิต
โดยมี “ดอนเมืองพัฒนา” เป็นบริษัทเอกชนที่เป็นผู้ดูแลมาจนถึงปัจจุบัน
หลายคนคงเริ่มสงสัยว่าตลาดสี่มุมเมืองใหญ่โตแค่ไหน..
ถ้าสมมติว่าเราไปยืนอยู่ในพื้นที่ตลาดสี่มุมเมือง
สิ่งที่จะได้เห็นคือ..
เห็นพื้นที่ตลาดที่กว้างถึง 560,000 ตารางเมตร
ซึ่งขนาดพื้นที่นี้ใหญ่พอๆ กับอาคารผู้โดยสาร สนามบินสุวรรณภูมิ
เห็นพื้นที่จอดรถสำหรับคนมาจ่ายตลาด
ที่จอดได้กว่า 4,000 คัน
เห็นคนเดินทางมาซื้อผักผลไม้ มากกว่า 30,000 คนต่อวัน
และแรงงานที่คอยขนถ่ายสินค้ามากกว่า 5,000 คน
เห็นตลาดย่อยๆ 16 ตลาดอยู่ด้านใน เช่น
ตลาดผักทั่วไป ตลาดพืชไร่ ตลาดผักต่างประเทศ ตลาดผลไม้ตามฤดูกาล
ตัวอย่างตลาดย่อยที่น่าสนใจ คือ อาคารรถผัก
ซึ่งจะให้เกษตรกรขับรถเข้ามาเปิดท้ายขายสินค้าด้านในอาคารขนาดใหญ่
โดยมีพื้นที่ให้จอดทั้งหมด 14 แถว สำหรับจอดรถกระบะ 4 ล้อ 
และรถบรรทุก 6 ล้อขึ้นไป ที่บรรทุกผักผลไม้มาขาย รวมแล้วจุได้กว่า 730 คัน
และที่สำคัญคือ ตลาดสี่มุมเมืองแห่งนี้เปิดให้บริการ 24 ชั่วโมงแบบไม่มีวันหยุดพัก
แล้วรายได้ของตลาดสี่มุมเมืองมากแค่ไหน?
รายได้ของตลาดมาจากการเก็บค่าเช่า ค่าบริการ 
และค่าธรรมเนียมการขายของในตลาด
ผลประกอบการของ บริษัท ดอนเมืองพัฒนา จำกัด ปี พ.ศ. 2562
รายได้ 1,207 ล้านบาท
กำไร 326 ล้านบาท
ซึ่งก็ถือว่า รายได้ของตลาดสี่มุมเมือง ไม่ธรรมดาเลย..
อีกเรื่องที่น่าสนใจ
รู้หรือไม่ว่า เจ้าของ บริษัท ดอนเมืองพัฒนา จำกัด
คือ บริษัท วินเวสต์เม้นท์ จำกัด
ซึ่งเป็นบริษัทที่ลงทุนในโครงการอสังหาริมทรัพย์ทั่วไทย
และหนึ่งในนั้นก็คือ “ตลาดไท” 
ตลาดกลางค้าส่งสินค้าทางการเกษตรอีกแห่งที่อยู่ใกล้ๆ กัน
ซึ่งก็หมายความว่า ตลาดสี่มุมเมือง และ ตลาดไท
มีเจ้าของคนเดียวกัน นั่นเอง..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-กรมพัฒนาธุรกิจการค้า